讀史戲呈劉正之
作者：黄榦
朝代：宋

paragraphs: 君不見漢初曹相國，日飲醇酒不事事。
相舍後園近吏舍，點吏醉呼不肯避。
相國取酒飲園後，恨不呼吏與共醉。
又不見後來丙丞相，馭吏不畏丞相嗔。
嗜酒酒翻車上茵，醉飽去爾何容身。
兩公一心相有漢，一夫見辱非吾患。
但得時平酒價賤，從渠醉後來相慢。
李斯逐客徒自尊，東門黄犬還悲辛。
西曹地近不足貴，不過能汙車上茵。
人言兩公固寬平，我謂兩吏非庸生。
庸生無益兩丞相，故辱丞相成其名。
至今漢家四百載，曹獨爲冠丙有聲。
劉侯劉侯汝太癡，世間曹丙能幾箇。
但知憤世快我意，醉語誰知官小大。
却來東屯起田舍，日與田翁相唱和。
人道劉侯只是一醉人，誰知胸中自有渭與涇。
一雙怪眼如老鷹，每於醉後白復青。
劉侯藏鋒斂鍔莫妄用，君家自是提兵冠豸種。